Egy holland lap szerint kiszivárgott a boszniai háborús bűnösök listájának tartalma
A volt Jugoszlávia területén elkövetett háborús bűnök kivizsgálására felállított hágai nemzetközi törvényszék titkos listáján szereplő nevek kiszivároghattak a boszniai szerb államalakulatban.
A Volkskrant című baloldali holland napilap hétfői száma szerint még Momir Talicsnak, a boszniai szerb hadsereg vezérkari főnökének is tudomása volt arról, hogy szerepel a törvényszék titkos listáján. Őt a múlt hét szerdán tartóztatták le Bécsben. A holland napilap úgy tudja, hogy egy olyan boszniai szerb tisztviselő okolható a lista kiszivárogtatásáért, aki gyakran tett látogatást a nemzetközi törvényszéknél.
Louise Arbour főügyész szóvivője hétfőn meglepetésének adott hangot a napilap értesüléseivel kapcsolatban, és elmondta: nem áll módjában kommentálni azokat. Később azonban azt mondta: meg vannak győződve arról, hogy sikerült a listát titokban tartani, és ennek legjobb bizonyítéka éppen Talics sikeres őrizetbe vétele.